text: Mette Bock vendte tilbage til rødderne i Grænseforeningen
  27 august 2017 kl. 07.36
  Kulturministeren var for en stund tilbage i Grænseforeningen ved deres årlige folkemøde på Ejer Bavnehøj.
  Før sin udnævnelse som kulturminister var Mette Bock (LA) formand for Grænseforeningen. Søndag var hun tilbage ved sine fæller, da hun var hovedtaler på folkemødet.
  Grænseforeningen glæder sig over, at Mette Bock har den sønderjyske og sydslesvigske baggrund med i rygsæksbagagen og ser frem til et folkemødet med kulturministeren, skriver de i en pressemeddelelse.
  Mette Bock sad som formand i Grænseforeningen fra maj 2014 til november 2016.
  Folkemødet åbnede kl. 13, hvor Grænseforeningens nuværende formand, Jens Andresen, holder tale.
  Folkemødet blev som tidligere krydret med indslag fra den folkelige idræt og med fællessang og musik.
  Ejer Bavnehøj er et meget markant og historisk sted at afholde folkemøder. Tårnet er således det største og mest synlige symbol på Genforeningen med Sønderjylland i 1920, og det er derfor oplagt at fortsætte folkemødetraditionen her.
  
  